INICIJATIVA »ZAGRLIMO STARIJE PJESMOM« VIJEĆA HBK ZA ŽIVOT I OBITELJ

Ponukano riječima pape Franje koje je izgovorio nakon Anđeoskog pozdravljenja u nedjelju 26. srpnja 2020. uz liturgijski spomen svetih Joakima i Ane te želeći se uključiti u kampanju »Svi stariji su vaši djedovi i bake«, koju je 27. srpnja pokrenuo vatikanski Dikasterij za laike, obitelj i život, Vijeće Hrvatske biskupske konferencije za život i obitelj pokrenulo je inicijativu »Zagrlimo starije pjesmom«. Na tome tragu 6. kolovoza Vijeće je uputilo javni poziva klapama u Hrvatskoj, a čije je da se uključe u inicijativu i svojim glazbenim umijećem pomognu starijim osobama u prevladavanju usamljenosti i izoliranosti pojačanih pandemijom Covid-19.

Pozivu Vijeća odazvalo se 13 klapa odnosno vokalnih sastava iz čitave Hrvatske među kojima ima muških (Angeluš iz Zagreba, Brv iz Kumrovca, Kadaruni iz Konavala, Pivači sv. Jakova iz Šibenika, Poj iz Samobora, Sveti Ilija iz Osijeka, Sveti Lovro iz Požege i Stine iz Zagreba), ženskih (Amfora iz Dubrovnika, Štorija iz Kaštela, Vejanke iz Krka i Viole iz Drvenika) ali i jedna mješovitih klapa (Vežilica iz Konavala).

Vrijeme godišnjih odmora otežalo je okupljanje klapa, ali ipak su mnogi korisnici domova za starije od Konavala do Osijeka već uz svetkovinu Uznesenja Blažene Djevice Marije 15. kolovoza 2020. bili zagrljeni klapskom pjesmom. Klape i vokalni sastavi nastavili su to činiti i uz blagdane Rođenja Blažene Djevice Marije 8. rujna i Presvetog imena Marijina 12. rujna.

O nastupima postoje medijski zapisi, a većinom su bili popraćeni u katoličkim i lokalnim medijima kako digitalnim tako i tiskanim. Uz to, nastup muška klapa Sveti Ilija koja je razveselila je korisnike Doma za starije i nemoćne Osijek popratio je HRT, dok je nastup vokalnog ansambla „Angeluš“, u predvečerje blagdana Male Gospe u parku Doma za starije i nemoćne »Kuća svetog Franje« u Odri medijski popratila Laudato TV.

Osim klapa, na prvotni poziv Vijeća, odazvali su se i neki župni zborovi poput onoga iz župe Gospe Brze Pomoći u Slavonskom Brodu koji je u večernjim satima svetkovine Velike Gospe, u subotu 15. kolovoza, marijanskim pjesmama i molitvom razveselio korisnike Doma za starije i nemoćne osobe koji se nalazi na području njihove župe.

Ponukano dirljivim osvrtima korisnika i djelatnika domova, kao i samih izvođača, Vijeće je 12. rujna ponovilo poziv klapama, ali i drugim manjim vokalno-instrumentalnim sastavima, da u prigodi Međunarodnog dana starijih osoba koji se obilježava 1. listopada 2020. uz „glazbeni zagrljaj“ daruju i „glazbenu čestitku“ starijim osobama.Tada se sukladno pozivu Svetoga Oca, naglasak stavio na župne vokalno-instrumentalne sastave i zborove mladih koji, u dogovoru s ravnateljem ustanove, uz nazočnost svećenika mogu svoje pjevanje i sviranje obogatiti molitveno-duhovnim sadržajima.

Nove klape i glazbeni sastavi odazvali su se pozivu Vijeća te su vikend prije, vikend poslije ili na sam Međunarodni dan starijih osoba dana uputili glazbenu čestitku korisnicima domova za starije i nemoćne osobe. Neki su od tih nastupa popraćeni i na javnoj televiziji učinivši tako cijelu inicijativu još vidljivijom.

Pozivu na suradnju odazvali su i nad/biskupijski povjerenici za pastoral braka i obitelji koji su bili aktivno uključeni u organizaciju i realizaciju nastupa klapa i vokalnih sastava na području svojih biskupija. Osobito vrijedi istaknuti primjer Sisačke biskupije u kojoj je biskup ordinarij proglasio pastoralnu godinu djedova i baka, a povjerenstvo za pastoral baka i obitelji odlučilo je, u suradnji s povjerenstvima za pastoral bolesnih, za crkvenu glazbu, za pastoral mladih te Uredom za odnose s javnošću, organizirati niz od šest koncerata kao gestu ljubavi prema starijima. Iako su nastupi vokalnih sastava dogovoreni pred šest ustanova na šest različitih lokacija diljem biskupije, uz pomoć suvremene tehnologija, gledanje i slušanje namjeravaju omogućiti svim starijima, a ne samo onima smještenim u ustanovama. Na tome tragu mladi su zamoljeni da pomognu svojim djedovima i bakama te drugim starijima kako bi mogli pratiti koncerte.

Vijeće i Ured namjeravaju i u budućnosti nastaviti sa promicanjem i širenjem inicijative. Detaljnije informacije i medijski zapisi dostupni su na mrežnim stranicama Ureda HBK za život i obitelj <https://obitelj.hbk.hr/>.